钦定古今图书集成/明伦汇编/氏族典/第376卷 > 董文炳
## 钦定古今图书集成/明伦汇编/氏族典/第376卷 > 董文炳

按《元史董文炳传》：“文炳，字彦明，俊之长子。父殁时，年
始十六，以父任为槁城令，同列皆父，时人轻文炳年
少，吏亦不之惮。文炳明于听断，以恩济威，未几，同列
束手下之，吏抱案求署字，不敢仰视，里人亦大化服。
县贫民不聊生，文炳籍县间田与贫民使耕之，于是
流离渐还，数年民食以足。朝廷初料民，籍其家，文炳”
使民聚口而居，少为户数，由是赋敛大减，民皆富完。
时府索无厌，文炳弃官去。世祖在潜藩，受命征南，诏
文炳从行。世祖伐宋，至淮西台山寨，命文炳往取之。
文炳驰至寨下，谕以祸福，守者遂降。世祖即位，命文
炳宣慰燕南诸道，擢山东东路宣抚使。李璮反济南，
文炳会诸军擒璮以献。山东犹未靖，乃以文炳为山
东东路经略使，山东以安。至元二年，以文炳为河南
等路统军副使，改山东路统军副使，治沂州。迁枢密
院判官，拜参知政事。是岁，大举兵伐宋。时扬州、真州
坚守不下，张世杰、孙虎臣等陈大舰万艘，碇焦山下，
江中，劲卒居前。文炳乘轮船，建大将旗鼓，大呼突阵，
诸将继进，自寅至午，宋师大败，俘甲士万馀人，获战
船七百艘，宋力自此遂穷。宋平，拜资德大夫、中书左
丞。十五年九月，卒。帝闻，痛悼，命文忠护丧，葬槁城。赠
金紫光禄大夫、平章政事，谥“忠献。”子士元、士选。